**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

 **szempontból megvizsgáltam:**

 /: Dr. Károlyi Ákos :/

 jegyző

**ELŐTERJESZTÉS**

**Szombathely Megyei Jogú Város Közgyűlésének**

**2015. december 10-i ülésére**

**Javaslat a Pannon Térségfejlesztő Egyesület tevékenységében történő részvétellel kapcsolatos döntések meghozatalára**

A Pannon Térségfejlesztő Egyesület és Szombathely Megyei Jogú Város Önkormányzata 2015. év során sikeres együttműködésben vett részt az Önkormányzat *„Partnerségi alapú esélyegyenlőségi programok a segítés városában és térségében”* című projektje keretében, amely szakmai megvalósítása 2015 novemberében zárult le.

Az Egyesület azzal a felkéréssel fordult önkormányzatunkhoz, hogy Szombathely, a környező települések és a térség egésze fejlődésének előmozdítása érdekében a város a jövőben tagként vegyen részt az Egyesület tevékenységében.

Az Egyesület alapszabályában célként tűzte ki a térségfejlesztési szereplők megyei szintű szakmai műhelyeinek kialakítását, az egyes szereplők közötti együttműködés és párbeszéd hatékony és eredményes megvalósulásának elősegítését, a térségfejlesztési kérdések szakmai alakítását és véleményezését. Az Egyesület feladatai közé tartozik továbbá a Szombathelyi Járás településeit érintően készülő *helyi fejlesztési stratégia* kialakítása és végrehajtása, amely stratégia a 2014-2020 közötti fejlesztési ciklusban a kistelepülések fejlesztési lehetőségei és forráshoz jutása tekintetében a térség egy fontos alapdokumentumát jelenti. A térség egészének fejlődését formáló együttműködésben való aktív részvétel a várostérség egészének közös érdeke, így Szombathely szempontjából is hosszú távú érdek.

Az Egyesület jelenleg 87 tagból áll, összetétele: a Szombathelyi Járás 39 önkormányzata, 15 vállalkozás, 13 civil szervezet és 20 magánszemély. Új tagok felvétele az Egyesület alapszabálya szerint a közgyűlés döntése alapján lehetséges.

Az alapszabálya az előterjesztés mellékletét képezi, amelynek elfogadása az Egyesületbe történő belépés előfeltétele. A tagság éves díja 20.000 forint.

Önkormányzatunk egyúttal felkérést kapott arra vonatkozóan is, hogy az Egyesület Felügyelő Bizottságába tagot delegáljon.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. december „ ”**

 **/: Dr. Puskás Tivadar :/**

**Határozati javaslat**

**……../2015. (XII. 10.) Kgy. sz. határozat**

Szombathely Megyei Jogú Város Közgyűlése a „Javaslat a Pannon Térségfejlesztő Egyesület tevékenységében történő részvétellel kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés elhatározza, hogy Szombathely Megyei Jogú Város Önkormányzata tagként kíván részt venni a Pannon Térségfejlesztő Egyesületben és vállalja a tagság éves díjának megfizetését, egyúttal felkéri a polgármestert, hogy az Egyesületbe történő belépéshez szükséges intézkedéseket tegye meg.
2. A Közgyűlés által delegált tag a Pannon Térségfejlesztő Egyesület Felügyelő Bizottságában: ............................

**Felelős:**  Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** azonnal